ការរាំង​ស្ងួត​នៅ​ក្នុង​ទ្វីប​អាស៊ីអគ្នេយ៍​កំពុង​គំរាម​កំហែង​ការផលិត​អង្ករ​ក្នុង​ប្រទេស​កម្ពុជា​និង​ប្រទេស​ថៃ​
ការ​ខ្វះ​ភ្លៀង​ក្នុង​ប្រទេស​កម្ពុជា​និង​ប្រទេស​ថៃ​ បាន​កាត់បន្ថយ​ដំណាំ​ស្រូវ​៤០​ភាគរយ។​
ការរាំងស្ងួតនៅក្នុងទ្វីបអាស៊ីអគ្នេយ៍កំពុងគំរាមកំហែងការផលិតអង្ករ ក្នុងប្រទេសកម្ពុជានិងប្រទេសថៃ ដែលជាប្រទេសដឹកជញ្ជូនអង្ករច្រើនជាងគេទៅលក់ឯប្រទេសក្រៅក្នុងពិភពលោក។ កង្វល់អំពីការផលិតមានទ្បើង នៅពេលដែលតម្លៃអង្ករបានចុះដល់កំរិតទាបក្នុងរយៈពេលពីរឆ្នាំ នាំឱ្យមានផលប៉ះពាល់ដល់ប្រាក់ចំណូលរបស់ក្រុមកសិករ។ ក៏ប៉ុន្តែទោះជាយ៉ាងណាក៏ដោយ ក៏ពួកអ្នកជំនាញការខាងផ្សារនិយាយថា តម្លៃអង្ករក្នុងតំបន់គួររើបទ្បើងវិញនៅពេលដែលការផ្គត់ផ្គង់អង្ករ រលោះបន្តិចម្តងៗ ហើយការផលិតអង្ករនៅក្នុងទ្វីបអាស៊ីទាំងមូលកំពុងកើនច្រើនទ្បើងៗ។ ការខ្វះភ្លៀងក្នុងប្រទេសកម្ពុជានិងប្រទេសថៃ បានកាត់បន្ថយដំណាំស្រូវ៤០ភាគរយ។ ជាធម្មតា ពួកកសិករច្រូតកាត់ស្រូវម្តងក្នុងខែសីហា ហើយច្រូតកាត់ដំណាំស្រូវសំខាន់ក្នុងខែតុលាម្តងទៀត។ នៅក្នុងប្រទេសថៃ រដ្ឋាភិបាលខ្វល់ខ្វាយថា ការបញ្ចូលទឹកក្នុងស្រែនឹងធ្វើឱ្យអស់ទឹកច្រើនពីការផ្គត់ផ្គង់ ទឹកដែលមានតិចរួចស្រេចទៅហើយ។ លោក ស៊ុប៉ាវុធ សៃឈួ (Supavud Saicheua) ជានាយកផ្នែកចាត់ចែងកិច្ចការ និងជាប្រធានខាងស្រាវជ្រាវនៅឯក្រុមហ៊ុនប័ណ្ណភាគហ៊ុន Phatra។ “រដ្ឋាភិបាល បានសុំរួចស្រេចហើយដល់ក្រុមកសិករឱ្យពន្យាពេលការដាំដំណាំស្រូវសំខាន់។ ហើយការណ៍នេះមានន័យថា ការផលិតស្រូវ ការច្រូតកាត់ស្រូវ និងប្រមូលផ្តុំធ្វើក្នុងខែវិច្ឆិកា។ នៅពេលនេះ ប្រសិនបើមានការយល់ឃើញជាសាកលថា មានអង្ករច្រើន ហើយតម្លៃអង្ករចុះថោកថែមទៀត នោះក្រុមកសិករថៃនឹងទទួលផលវិបាក ទាំងខាងតម្លៃនិងទាំងខាងចំនួន"។ លោក ស៊ុប៉ាវុធ (Supavud) និយាយថា នៅពេលដែលសេដ្ឋកិច្ចទាំងមូលនៃប្រទេសថៃបានរើបចេញពីវិបត្តិហិរញ្ញវត្ថុសាកល និងចលាចលនយោបាយកាលពីពេលថ្មីៗនេះ វិស័យកសិកម្មនៅតែមានការឈឺចាប់។ កាលពីខែឧសភា តម្លៃអង្ករក្នុងប្រទេសថៃ ដែលប្រើជាខ្នាតគម្រូសម្រាប់ទ្វីបអាស៊ី បានចុះដល់កម្រិតទាបក្នុងរយៈពេលពីរឆ្នាំ ក្រោយពីមានការចុះថយសេចក្តីត្រូវការដឹកជញ្ជូនទៅលក់ឯប្រទេសក្រៅ។ កាលពីខែឧសភាដែរ អាជ្ញាធរថៃបានសម្របសម្រួលការផ្តល់ប្រាក់ជំនួយដើម្បីធានារ៉ាប់រងតម្លៃអង្ករសម្រាប់ក្រុមកសិករ។ ក៏ប៉ុន្តែ លោក ឆាន់ឆៃ រ៉ាក់ថា ណានុន (Chanchai Rakthananon) ប្រធានសមាគមរោងកិនស្រូវនៃប្រទេសថៃ និយាយថា ជំនួយនេះមិនគ្រប់គ្រាន់ទេ។ លោក ឆាន់ឆៃ (Chanchai) និយាយថា នៅពេលនេះតម្លៃអង្ករដែលបានត្រូវធានារ៉ាប់រងមានភាពគ្រប់គ្រាន់ សម្រាប់បំពេញសោហ៊ុយរបស់ពួកកសិករ ពីព្រោះពួកគេបានទទួលផលតិចដោយសារមានការរាំងស្ងួត។ ដូច្នេះ ការណ៍នេះមានផលប៉ះពាល់ដល់ប្រាក់ចំណូលរបស់ពួកគេ។ លោកថ្លែងថាក្រុមកសិករមិនបានប្រាក់ចំណេញអ្វីទេ។ ពួកអ្នកធ្វើវិភាគខាងផ្សារផលិតផលកសិកម្មនិយាយថា អង្ករគួរទ្បើងថ្លៃពីព្រោះទីផ្សារបានទទួលផលពីការរាំងស្ងួត។ លោក ឆានឆៃ ពោលថា ក្រុមកសិករបានដាំពោតនិងអំពៅដើម្បីកាត់បន្ថយការខាតបង់របស់ពួកគេដោយសារដំណាំស្រូវបានផលតិចពេក។ លោក និយាយថា គេត្រូវការពេលវេលាមួយឆ្នាំឬពីរឆ្នាំដើម្បីដាំស្រូវជាថ្មី ទ្បើងវិញនៅពេលណាដែលអង្ករទ្បើងថ្លៃ ក៏ប៉ុន្តែស្តុករបស់រដ្ឋាភិបាលអាចបំពេញការខ្វះខាតផលិតផលបាន។ ក៏ប៉ុន្តែទោះជាយ៉ាងណាក៏ដោយ ក៏គេរំពឹងថា ការដឹកជញ្ជូនអង្កររបស់ប្រទេសថៃទៅលក់ឯប្រទេសក្រៅ ដែលមានប្រមាណ១ភាគ៣នៃការបញ្ជូនអង្ករទៅលក់ឯប្រទេសក្រៅរបស់ពិភពលោកទាំងមូល នឹងចុះថយរហូតដល់១លានតោនក្នុងឆ្នាំនេះ ដែលនាំឱ្យមានផលប៉ះពាល់ដល់ពួកប្រទេសអ្នកនាំអង្ករចូល។ លោក រិក្ស អែស្តូប៉េរេ (Rex Estoperez) ជាអ្នកនាំពាក្យម្នាក់របស់អាជ្ញាធរម្ហូបអាហារជាតិនៃប្រទេស Philippines ដែលជាប្រទេសនាំអង្ករចូលច្រើនជាងគេនៃទ្វីបអាស៊ី។ “ជាការច្បាស់លាស់ការណ៍នេះ នឹងមានផលប៉ះពាល់ដល់ការផ្គត់ផ្គង់អង្ករដល់ប្រទេស ហ្វីលីពីន (Philippines)។ ក៏ប៉ុន្តែ ប្រទេសថៃជាប្រទេសមួយក្នុងបណ្តាពួកប្រទេសដែលលក់អង្ករឱ្យប្រទេស ហ្វីលីពីន។ ហើយកាលពីឆ្នាំទៅមិញ យើងបានស្នើតម្លៃទិញអង្ករសម្រាប់ដេញថ្លៃកាលពីខែធ្នូ ហើយប្រទេសវៀតណាមជាប្រទេសដែលលក់អង្ករច្រើនជាងគេមកឱ្យយើង"។ លោក អែស្តូប៉េរេ និយាយថា ប្រទេស ហ្វីលីពីន ទិញអង្ករពីប្រទេស៦ ហើយដរាបណាគ្មានវិបត្តិភ័យធំៗខាងធាតុអាកាសទេ ប្រទេសទាំងនេះមិនគួរមានបញ្ហាក្នុងការមានអង្ករគ្រប់គ្រាន់នៅឆ្នាំនេះទេ។ កាលពីឆ្នាំ២០០៨ ធាតុអាកាសមិនល្អនិងស្តុកអង្ករមានតិច បាននាំឱ្យអង្ករទ្បើងថ្លៃដល់ជាង១ពាន់ដុល្លារក្នុងមួយតោន។ ពួកប្រទេសដឹកជញ្ជូនអង្ករទៅលក់ឯប្រទេសក្រៅបានរឹតត្បឹតការលក់អង្ករទៅក្រៅប្រទេស។ លោកស្រី ខន់ សេបស្យិន ខាលប៉េ (Concepcion Calpe) ជាអ្នកសេដ្ឋសាស្ត្រជាន់ខ្ពស់ម្នាក់នៅឯអង្គការម្ហូបអាហារនិងកសិកម្មរបស់អ.ស.ប.។ លោកស្រីនិយាយថា ទោះណាជាការរាំងស្ងួតបានបន្ទាបផលិតផលស្រូវនៃប្រទេសកម្ពុជាប្រមាណ ១០ភាគរយ និងផលិតផលរបស់ប្រទេសថៃប្រមាណ៦ភាគរយក៏ដោយ ក៏ផលិតផលស្រូវសរុបនៅទូទាំងទ្វីបអាស៊ីនឹងល្អប្រសើរជាងកាលពី ឆ្នាំ២០០៩។ “ទោះណាជាប្រទេសឥណ្ឌូណេស៊ីមានការចាប់ផ្តើមមិនល្អ ហើយមានផលប៉ះពាល់ដោយសារការរាំងស្ងួតក៏ដោយ ក៏ប្រទេសនេះនឹងមានកំណើនផលិតផលស្រូវ។ យើងដឹងជាមុនថា ប្រទេសឥណ្ឌានឹងមានការរើបទ្បើងវិញយ៉ាងខ្លាំងណាស់ ពីឆ្នាំទៅមិញ ពីព្រោះប្រទេសនេះមានផលប៉ះពាល់ដោយសារខ្យល់មូសុងមិនទៀងទាត់។ យើងឃើញប្រទេសចិននឹងបង្កើនផលិតផលស្រូវរបស់ខ្លួនយ៉ាងច្រើន ហើយប្រទេស Bangladesh ក៏ធ្វើដូច្នេះដែរ។ ដូច្នេះ រហូតមកដល់ពេលនេះ យើងឃើញថាពួកប្រទេសដាំស្រូវច្រើននឹងបានផលិតផលច្រើនជាងមុនក្នុង ឆ្នាំ២០១០"។ លោកស្រី ខាលប៉េ មានប្រសាសន៍ថា ជាមួយកំណើនផលិតផលស្រូវនិងមានអង្ករយ៉ាងច្រើននៅក្នុងស្តុកបំរុង របស់រដ្ឋាភិបាល មានការប្រថុយប្រថានតិចតួចអំពីកង្វះខាតម្ហូបអាហារឬអំពីការទ្បើងថ្លៃអង្ករ។ ក៏ប៉ុន្តែ លោកស្រីបាននិយាយថា ការរាំងស្ងួតក្នុងប្រទេសកម្ពុជានិងប្រទេសថៃ អាចបណ្តាលឱ្យមានការលំបាកច្រើនជាងមុនសម្រាប់ផលិតករតូចតាច ហើយថាក្រុមកសិករដាំស្រូវគួរដាំដំណាំផ្សេងៗទៀតដែរ ដើម្បីកុំឱ្យពួកគេពឹងពាក់លើផលិតផលតែមួយ៕ ប្រែសម្រួលដោយ ឈឹម សុមេធ